Diari Oficial de la Generalitat Valenciana


Sumari del DOGV 9911, del 08-08-2024 (2024/8303)

RESOLUCIÓ de 25 de juliol de 2024, de la Conselleria de Medi Ambient, Infraestructures i Territori, per la qual s’aprova la delimitació parcial de la via pecuària Vereda de Deroca, en el terme municipal d’Ibi.
-----------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9911

Data del DOGV
:   08-08-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/8303

CVE
:   XBHN-C-4504-9293

Data del document
:   25-07-2024

Organisme emissor
:   Conselleria de Medi Ambient, Infraestructures i Territori

Tipus de document
:   Resolució

Vist l’expedient de delimitació parcial de la via pecuària Vereda de Deroca, en el tram comprés entre el camí a Tibi i la rambla d’Ibi, en el terme municipal d’Ibi, província d’Alacant, instruït per la Direcció Territorial d’Alacant de la Conselleria de Medi Ambient, Infraestructures i Territori, es posen de manifest els següents

*Antecedents de fet*

Primer. Amb data 28 de febrer de 2022, el director de l’Agència de Prevenció i Lluita contra el Frau i la Corrupció de la Comunitat Valenciana (AVAF) emet la Resolució número 141/2022, mitjançant la qual es posa fi a la fase d’investigació de l’expedient 2020/G01\_01/000330. Este expedient deriva de la presentació d’una alerta sobre presumpta existència de conductes contràries als principis i normes reguladores en matèria de medi ambient i urbanisme.

La resolució inclou la formulació d’una sèrie de recomanacions a les entitats denunciades, entre estes, la que en aquell moment era la Conselleria d’Agricultura, Desenvolupament Rural, Emergència Climàtica i Transició Ecològica, per haver-se conclòs l’existència de conductes irregulars.

Entre les recomanacions que arreplega l’esmentada resolució s’inclou la tramitació del procediment que corresponga de delimitació formal de la via pecuària Vereda de Deroca.

Segon. Atenent l’anterior, amb data de 5 d’octubre de 2022, el Servici d’Ordenació i Gestió Forestal remet un escrit a la Direcció Territorial d’Alacant de la Conselleria d’Agricultura, Desenvolupament Rural, Emergència Climàtica i Transició Ecològica (d’ara en avant, DT d’Alacant), mitjançant el qual sol·licita l’inici, com més prompte millor, dels tràmits per a l’elaboració del corresponent informe de viabilitat relatiu a la delimitació de la via pecuària Vereda de Deroca en el terme municipal d’Ibi (Alacant).

Tercer. Amb data de 24 de febrer de 2023, la directora territorial d’Alacant nomena la instructora per al procediment de delimitació de la Vereda de Deroca, del municipi d’Ibi, província d’Alacant, en el tram comprés entre el camí a Tibi i la rambla d’Ibi.

Quart. Amb data 28 de febrer de 2023:

– La instructora emet l’informe pel qual es considera VIABLE la delimitació de la Vereda de Deroca, del municipi d’Ibi, província d’Alacant, en el tram comprés entre el camí a Tibi i la rambla d’Ibi.

– S’emet, per part de la directora territorial d’Alacant de la Conselleria d’Agricultura, Desenvolupament Rural, Emergència Climàtica i Transició Ecològica, la proposta d’inici de l’esmentada delimitació.

Quint. En data 14 de març de 2023, en aquell moment el director general de Medi Natural i Avaluació Ambiental resol autoritzar l’inici de l’expedient de delimitació de la via pecuària Vereda de Deroca, en el tram comprés entre el camí a Tibi i la rambla d’Ibi, en el terme municipal d’Ibi, província d’Alacant.

Sext. Amb data 9 de maig de 2023, la DT d’Alacant sol·licita al Registre de Propietat d’Ibi el certificat de domini i càrregues de finques registrals afectades, així com la realització de les notes marginals pertinents per la possible intrusió de terrenys inscrits en eixe Registre de la Propietat en el domini públic pecuari.

Sèptim. Es procedix a comunicar el començament de les operacions de delimitació, programat per al dia 29 de juny de 2023, a les 10:30 hores, a l’Ajuntament d’Ibi, per les següents vies:

– Mitjançant l’enviament, durant els dies 18, 19 i 22 de maig de 2023, de les notificacions del començament de les operacions de delimitació als interessats, organitzacions i col·lectius interessats.

– Mitjançant la publicació en el DOGV número 9599, de 19 de maig de 2023, de l’anunci de la informació pública de l’inici de les operacions de delimitació parcial de la via pecuària Vereda de Deroca, en el tram comprés entre el camí a Tibi i la rambla d’Ibi, en el terme municipal d’Ibi (expedient FOVARIOS 04/2022).

– Mitjançant la publicació de l'anunci en el tauler de l’Ajuntament d’Ibi, segons consta en el certificat emés per este ajuntament el 20 de juny de 2023, pel qual es fa constar que l’anunci va estar exposat des del dia 26 de maig de 2023 fins al dia 19 de juny de 2023, tots dos inclusivament.

– Mitjançant la publicació en el BOE número 146, de 20 de juny de 2023, de l’anunci de notificació de 7 de juny de 2023 en el procediment d’acord d’inici de la delimitació parcial de la via pecuària Vereda de Deroca, en el tram comprés entre el camí a Tibi i la rambla d’Ibi, en el terme municipal d’Ibi, província d’Alacant. Expedient FOVARIOS 4/2022. Recollia l’anunci la relació d’interessats la notificació dels quals va resultar infructuosa.

– Mitjançant la publicació de l'anunci en el tauler de l’Ajuntament de Sant Joan d’Alacant, segons consta en la diligència emesa per este ajuntament el 30 de juny de 2023, per la qual es fa constar que l'anunci va estar exposat des del 19 de juny de 2023 fins al 30 de juny de 2023. Recollia l'anunci la relació d'interessats la notificació dels quals va resultar infructuosa.

– Mitjançant la publicació de l'anunci en el tauler de l’Ajuntament d’Alacant, segons consta en la diligència, emesa per este ajuntament el 4 de juliol de 2023, per la que es fa constar el compliment de l'exposició al públic, des del 13 de juny de 2023 fins al 29 de juny de 2023. Recollia l'anunci la relació d'interessats la notificació dels quals va resultar infructuosa.

Octau. Amb data 29 de juny de 2023, es du a terme la fitació de la delimitació parcial de la via pecuària Vereda de Deroca, en el tram comprés entre el camí a Tibi i la rambla d’Ibi, en el terme municipal d’Ibi (Alacant), de la qual cosa s’alça la corresponent acta.

Nové. Amb data 8 d’agost de 2023, la Confederació Hidrogràfica del Xúquer (d’ara en avant, CHX) emet un informe relatiu a la delimitació parcial de la Vereda de Deroca. Assenyala este informe l’existència de dos parcel·les (9017 i 9019 del polígon 10, terme municipal d’Ibi, Alacant) que tenen la condició de domini públic hidràulic, fet que, segons s’indica, impossibilita que es realitze cap delimitació d’estes.

Dècim. Amb data 25 d’octubre de 2023, la instructora formula la proposició de delimitació de la Vereda de Deroca, del municipi d’Ibi, província d’Alacant, en el tram comprés entre el camí a Tibi i la rambla d’Ibi. La proposició de delimitació es va sotmetre a notificació i informació pública per les següents vies:

– Amb data 6 de novembre de 2023, la DT d’Alacant remet a l’Ajuntament d’Ibi la notificació per a la publicació, en el tauler d’anuncis d’esta entitat, de l’anunci d’informació pública de la proposició de delimitació parcial de la via pecuària Vereda de Deroca, en el tram comprés entre el camí a Tibi i la rambla d’Ibi, en el terme municipal d’Ibi, província d’Alacant (expedient FOVARIOS 04/2022). Recollia l’anunci que la proposició de delimitació estaria exposada en l’Ajuntament d’Ibi i en l’adreça d’internet <http://www.agroambient.gva.es/va/web/medio-natural/servei-d-ordenacio-i-gestio-forestal>, podent-se consultar l’expedient complet en l’Oficina Comarcal de Medi Ambient d’Alcoi (OCMA ALCOI), durant el termini d’un mes a partir de l’endemà publicar-se en el DOGV.

– Amb data 14 de desembre de 2023, es publica en el DOGV número 9745 l’anunci de la informació pública de la proposició de delimitació parcial de la via pecuària Vereda de Deroca, en el tram comprés entre el camí a Tibi i la rambla d’Ibi, en el terme municipal d’Ibi, expedient FOVARIOS 04/2022.

– Amb data 18 de gener de 2024, es remeten les corresponents notificacions als afectats i organismes interessats en el procediment, per tal de complir així el tràmit d’audiència establit en l’article 82.2 de la Llei 39/2015, de l’1 d’octubre, del procediment administratiu comú de les administracions públiques. Se’ls atorgava un terminide quinze dies per a al·legar i presentar tots els documents i les justificacions que estimaren pertinents.

– Amb data 11 de març de 2024, es publica en el BOE número 62 l’anunci de notificació de 4 de març de 2024 en el procediment de tràmit d’audiència de la proposició de la delimitació parcial de la via pecuària Vereda de Deroca, en el tram comprés entre el camí a Tibi i la rambla d’Ibi, en el terme municipal d’Ibi, província d’Alacant (expedient FOVARIOS 4/2022). S’inclou en l’anunci la relació de notificacions que van resultar infructuoses.

– Mitjançant un escrit d’11 de març de 2024, es remet als ajuntaments de Sant Joan d’Alacant, Alacant i Ibi l’anunci de notificació del procediment del tràmit d’audiència, amb la relació de notificacions que van resultar infructuoses, perquè es publique en el tauler d’anuncis d’estes entitats.

Onzé. Amb data 2 de febrer de 2024, la Diputació d’Alacant emet un informe relatiu a la delimitació parcial de la via pecuària Vereda de Deroca. Al·ludix este informe a la intersecció amb la carretera provincial CV-798 en els voltants del PK 2+287 i conclou que, “mantenint-se el condicionant que imposa la conservació de les vies pecuàries, per la qual cosa continuarà sent necessari en un futur, sol·licitar autorització a la Conselleria si és necessari realitzar obres de manteniment o conservació de la carretera provincial CV-798, tant en la zona de la delimitació, com en l’entorn pròxim on es produïx la intersecció amb la vereda, […], s’entén que no es produïx un menyscapte en els interessos de la Diputació Provincial d’Alacant en relació a la carretera CV-798”.

Dotzé. Amb data 25 d’abril de 2024, la DT d’Alacant envia a la CHX un escrit de resposta a l’informe emés per esta (vegeu antecedent nové).

Tretzé. Amb data 29 d’abril de 2024, la instructora emet un informe favorable a l’aprovació de la delimitació parcial de la via pecuària número 3 denominada Vereda de Deroca, en el tram comprés entre el camí a Tibi i la rambla d’Ibi, en el terme municipal d’Ibi, província d’Alacant.

Catorzé. Amb data de 10 de maig de 2024, es dicta una proposta de resolució per part del director territorial d’Alacant de la Conselleria de Medi Ambient, Aigua, Infraestructures i Territori.

Quinzé. Amb data 17 de juliol de 2024, s’emet informe favorable per part del Servici de Gestió i Ordenació Forestal.

Setzé. Amb data de 23 de juliol de 2024, es dicta una proposta de resolució per part de la Direcció General de Medi Natural i Animal.

*Fonaments de dret*

I. El director territorial d’Alacant dicta, amb data de 10 de maig de 2024, una Proposta de Resolució amb el següent contingut:

«[…]

Antecedents de fet

[…]

Trenté. Una vegada finalitzats els terminis d’exposició pública i el tràmit d’audiència, es van presentar: un escrit d’al·legacions per part de la Confederació Hidrogràfica del Xúquer i un informe pels servicis tècnics de la Diputació Provincial d’Alacant, en el qual no formula al·legacions.

L’al·legació formulada serà objecte de valoració conforme als fonaments de dret del present informe.

[…]

Fonaments de dret

[…]

Quart. Després de la consideració dels escrits formulats, després de l’acte de fitació en el cas de la Confederació Hidrogràfica i dins de la fase d’exposició pública i el seu tràmit d’audiència en el cas de la Diputació Provincial d’Alacant, es constata que en l’informe dels servicis tècnics del departament de carreteres de la Diputació Provincial d’Alacant, firmat electrònicament l’1 i el 2 de febrer de 2024, que s’adjunta a l’ofici de 6 de febrer de 2024, no es formulen al·legacions, d’acord amb el que s’indica en les pàgines 3 i 4 d’eixe informe, del tenor literal següent:

“Donades les característiques de la via pecuària, cal indicar que, en el tram inicial, i a causa de la seua amplària de 20 metres, existix una porció de terreny d’una superfície aproximada de 542 m² que es troba situada dins de la zona de protecció de la carretera provincial CV-798.”

“Pel que fa a l’afecció de la delimitació sobre la carretera CV-798, cal indicar que esta únicament delimita de manera exacta i georeferenciada el domini públic pecuari, mantenint-se el condicionant que imposa la conservació de les vies pecuàries, per la qual cosa continuarà sent necessari en un futur sol·licitar autorització a la Conselleria si és necessari realitzar obres de manteniment o conservació de la carretera provincial CV-798, tant en la zona de la delimitació, com en l’entorn pròxim on es produïx la intersecció amb la vereda; en conseqüència, s’entén que no es produïx menyscapte en els interessos de la Diputació Provincial d’Alacant en relació a la carretera CV-798. ”

Per este motiu es procedix a contestar l’al·legació formulada per la Confederació Hidrogràfica del Xúquer, en qualitat d’organisme afectat, que presenta un escrit d’al·legacions, firmat pel comissari d’Aigües el 8 d’agost de 2023. La contestació ha sigut notificada degudament amb data de registre d’eixida de 25 d’abril de 2024, en els termes que s’exposen a continuació:

En l’única al·legació manifesta, en síntesi, que:

“Ha tingut entrada en este organisme un ofici referent al procediment de delimitació corresponent a l’obra de Delimitació parcial de la via pecuària Vereda de Daroca, en el tram comprés entre el camí a Tibi i la rambla d’Ibi, TM d’Ibi (Alacant).

Estos escrits fan referència a les parcel·les 9017 i 9019 del polígon 10, TM d’Ibi (Alacant).

Estes parcel·les són llits que tenen la condició de domini públic hidràulic per disposició legal. Esta condició ve establida en l’article 2 del Reial decret llei 1/2001 del text refós de la Llei d’aigües. La Constitució Espanyola, en l’article 132.1, establix que el domini públic és inalienable, imprescriptible i inembargable, la qual cosa impossibilita que es realitze cap delimitació d’estos.

A més, estos llits es troben protegits per una faixa lateral de 5 metres d’amplària, que constituïx la zona de servitud, i per una faixa lateral de 100 metres d’amplària, que conforma la zona de policia. L’esmentada zona de servitud s’ha de mantindre expedita, i queda supeditada l’execució de qualsevol actuació prevista en la zona de policia a l’obtenció d’autorització administrativa per part de l’organisme de conca, tal com s’establix en l’article 9 del Reglament de domini públic hidràulic (RD 849/1986).”

Sobre este tema, es contesta en els termes següents:

“[…]

Per consegüent, en el procediment administratiu de delimitació de vies pecuàries es partix del que s’establix en l’orde d’aprovació de la classificació de les vies pecuàries, que declara la seua existència, amplària, traçat i altres característiques físiques generals, així com la seua denominació, tal com disposa l’article 13 de la llei valenciana de vies pecuàries en concordança amb el que determina l’article 7 de la llei estatal de vies pecuàries.

Per tant, la delimitació de les vies pecuàries no és, en si mateix, un acte d’adquisició del domini, sinó de la determinació dels límits d’este, que va ser classificat com a via pecuària en una Orde que va esdevindre ferma, i no consta que fora objecte d’un recurs per la Confederació Hidrogràfica del Xúquer.

Finalment, l’aprovació de la delimitació de la via pecuària número 3, denominada Vereda de Deroca, en el tram comprés entre el camí a Tibi i la rambla d’Ibi, en el terme municipal d’Ibi, província d’Alacant, no comporta l’execució d’obra ni cap instal·lació en el domini públic hidràulic, ni en el llit fluvial ni en les zones de servitud i policia.

El que resulta és una superposició de dominis, que no necessita autorització d’este organisme de conca.

El problema subjacent a la delimitació competencial sobre determinats terrenys amb doble titularitat demanial i la jerarquització de diferents administracions públiques sobre estos albira un procés de concertació interadministrativa com a ferramenta fonamental per a resoldre’l.

En este sentit, el títol III de la llei valenciana de vies pecuàries, en concret, l’article 36 de la precitada llei, regula la col·laboració entre administracions. Així, la Generalitat podrà subscriure convenis i acords de col·laboració amb l’Administració general de l’Estat per a la gestió, conservació, manteniment, recuperació, vigilància i millora de les vies pecuàries.

Per tot el que antecedix, s’informa desfavorablement sobre les consideracions formulades per la Confederació Hidrogràfica del Xúquer l’escrit de 8 d’agost de 2023.”

Sobre la base del que anteriorment s’ha exposat, esta direcció territorial PROPOSA la resolució d’aprovació de delimitació de la via pecuària en els termes següents:

Primer. Desestimar l’al·legació presentada basant-nos en els fonaments de dret exposats anteriorment.

Segon. Aprovar la delimitació parcial de la via pecuària número 3 denominada Vereda de Deroca, en el tram comprés entre el camí de Tibi i la rambla d’Ibi, en el terme municipal d’Ibi, província d’Alacant, d’acord amb la proposició de delimitació i els plànols que consten en l’expedient, les característiques de la qual són les següents:

Denominació: Vereda de Deroca

Amplària legal: 20 m

Longitud delimitada: 1.087,39 m

Superfície delimitada: 21.747,8 m²

Nombre d’intrusions: 11

Superfície total de les intrusions: 21.747,8 m²

Tercer. Resolució favorable per a traslladar els límits de la via pecuària a l’Administració cadastral, d’acord amb el que s’establix en l’article 14.c del Reial decret legislatiu 1/2004, de 5 de març, pel qual s’aprova el text refós de la Llei del cadastre immobiliari.

Quart. Resolució favorable per a comunicar a la Direcció General de Patrimoni esta resolució, a l’efecte d’inscriure en el Registre de la Propietat el domini públic corresponent a l’àmbit delimitat, i s’haurà de procedir a la cancel·lació total o parcial de totes les inscripcions registrals que resulten contradictòries amb la delimitació. Així mateix, es traslladarà a la Direcció General de Patrimoni la documentació necessària per a la constància de l’àmbit delimitat en l’Inventari general de béns i drets de la Generalitat.»

II. De la lectura de la proposta de resolució es desprén claríssimament la procedència de l’aprovació de la delimitació de la via pecuària número 3, Vereda de Deroca, en el tram comprés entre el camí a Tibi i la rambla d’Ibi, en el terme de municipal d’Ibi, província d’Alacant.

III. El present procediment es tramita conforme al que es disposa en la Llei 3/2014, d’11 de juliol, de la Generalitat, de vies pecuàries de la Comunitat Valenciana, la Instrucció de 13 de gener de 2012, de la Direcció General del Medi natural, sobre vies pecuàries, i la Llei 3/1995, de 23 de març, de vies pecuàries.

En relació amb l’anterior, l’article 13.5 de la Llei 3/2014 establix que “Amb caràcter previ al procediment de delimitació, es realitzarà una actualització de la classificació amb cartografia que reflectisca la revisió del traçat longitudinal i de les amplàries reals”.

Sobre este tema, la instructora de l’expedient recull en l’apartat 2.1 de l’informe de viabilitat el següent:

«No obstant això, estudiats els antecedents que consten en el fons documental, no es considera necessari realitzar una actualització de la classificació tal com preveu el citat article.»

Així mateix, l’article 14 de l’esmentada Llei 3/2014, establix que “La delimitació s’aprovarà mitjançant una resolució de la conselleria competent en matèria de vies pecuàries, el termini de resolució de la qual serà de 18 mesos des de l’acord d’inici per part de la direcció general competent de la conselleria esmentada i inclourà necessàriament la relació d’ocupacions, intrusions i contigüitats que afecten la via que es delimita…”.

IV. La resolució del present procediment correspon a la persona titular de la Conselleria de Medi Ambient, Infraestructures i Territori, de conformitat amb el que s’establix en el Decret 10/2023, de 19 de juliol, del president de la Generalitat, pel qual es determinen el nombre i la denominació de les conselleries i les seues atribucions, i el Decret 112/2023, de 25 de juliol, del Consell, pel qual establix l’estructura orgànica bàsica de la Presidència i de les conselleries de la Generalitat.

V. El present acte administratiu es regix pel que es disposa en la Llei 39/2015, d’1 d’octubre, del procediment administratiu comú de les administracions públiques, així com pel que s’establix en la Llei 14/2003, de 10 d’abril, de patrimoni de la Generalitat.

VI. Al present procediment administratiu és aplicable l’Orde de 27 d’abril de 1976, per la qual s’aprova la classificació de les vies pecuàries existents en el terme municipal d’Ibi, província d’Alacant; publicada en el BOE número 163, de 14 de juliol de 1976 i en el BOP d’Alacant número 175, de 6 d’agost de 1976.

D’acord amb el corresponent projecte de classificació, es classifica la Vereda de Deroca, amb una amplària legal de 20,89 metres i una longitud aproximada de 5.700 metres.

Amb base en els anteriors antecedents de fet i fonaments de dret,

RESOLC

*Primer*

Desestimar l’al·legació presentada sobre la base de les justificacions exposades en el fonament de dret primer i que, segons consta en l’expedient, es recullen en l’escrit de resposta remés a l’al·legant el 25 d’abril de 2024 i que es donen per reproduïdes per raons de brevetat.

*Segon*

Aprovar la delimitació parcial de la via pecuària número 3, intitulada com a Vereda de Deroca, en el tram comprés entre el camí a Tibi i la rambla d’Ibi, en el terme municipal d’Ibi, província d’Alacant, d’acord amb la proposició de delimitació i plànols que consten en l’expedient, i les característiques de la qual són les següents:

Denominació: Vereda de Deroca

Amplària legal: 20 m

Longitud delimitada: 1.087,39 m

Superfície delimitada: 21.747,8 m²

Nombre d’intrusions: 11

Superfície total de les intrusions: 21.747,8 m²

*Tercer*

Donar trasllat dels límits de la via pecuària a l’Administració cadastral, d’acord amb el que s’establix en l’article 14.c del Reial decret legislatiu 1/2004, de 5 de març, pel qual s’aprova el text refós de la Llei del cadastre immobiliari.

*Quart*

Comunicar a la Direcció General de Patrimoni la corresponent resolució, a l’efecte de la preceptiva inscripció, en el registre de la propietat que corresponga, del domini públic corresponent a l’àmbit delimitat; s’haurà de procedir a la cancel·lació, total o parcial, de totes les inscripcions registrals que puguen resultar contradictòries amb el que s’ha delimitat. Així mateix, també es donarà trasllat a la Direcció General de Patrimoni de la documentació necessària perquè conste la totalitat de l’àmbit delimitat en l’Inventari general de béns i drets de la Generalitat Valenciana.

*Quint*

Donar trasllat de la corresponent resolució a la Direcció Territorial d’Alacant perquè es notifique als interessats i als efectes oportuns.

Contra la present resolució, que posa fi la via administrativa, es podrà interposar un recurs potestatiu de reposició davant del conseller de Medi Ambient, Infraestructures i Territori, en el termini d’un mes, a comptar de l’endemà de la recepció de la present notificació, d’acord amb el que es disposa en els articles 123 i 124 de la Llei 39/2015, d’1 d’octubre, del procediment administratiu comú de les administracions públiques.

Així mateix, es podrà interposar un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos, comptats des de l’endemà de la notificació o publicació d’esta resolució, de conformitat amb el que es preveu en els articles 46 i següents de la Llei 29/1998, de 13 de juliol, reguladora de la jurisdicció contenciosa administrativa. Tot això, sense perjuí que les persones interessades puguen interposar qualsevol altre recurs que estimen oportú.

  

València, 25 de juliol de 2024

Vicente Martínez Mus

Conseller de Medi Ambient, Infraestructures i Territori